《饯宋承旨潜溪先生致仕归金华七首 其七》
明代·孙蕡

龙门佳致接仙山，旧筑茅堂紫翠间。方外羽人霞作袂，瀛洲归客玉为颜。

常时望气怀京国，午夜朝真响佩环。愿祝圣朝千万寿，还随笙鹤到天关。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。